stanford-oval/wikipedia huggingface dataset:
การเลือกตั้งซ่อมในประเทศพม่า พ.ศ. 2555
ผู้สังเกตการเลือกตั้ง

เมื่อเดือนกุมภาพันธ์ พ.ศ. 2555 ประธานาธิบดีเต้นเซนให้ความเห็นว่า รัฐบาลจะ "พิจารณาอย่างจริงจัง" ในการอนุญาตให้ผู้สังเกตการณ์เอเชียตะวันออกเฉียงใต้จากสมาคมประชาชาติแห่งเอเชียตะวันออกเฉียงใต้เข้าสังเกตการณ์การเลือกตั้ง รัฐบาลพม่ายืนยันว่า พม่าได้ร้องขอให้ผู้สังเกตการณ์การเลือกตั้งอาเซียนมาถึงในวันที่ 28 มีนาคม ห้าวันก่อนการเลือกตั้ง สหรัฐอเมริกา สหภาพยุโรป จีน และเกาหลีเหนือ ตลอดจนคู่เจรจาของอาเซียน (อินเดีย ญี่ปุ่น นิวซีแลนด์ เกาหลีใต้ รัสเซีย และออสเตรเลีย) ก็ได้รับเชิญให้เข้าสังเกตการณ์การเลือกตั้งด้วยเช่นกัน แม้ยังไม่ชัดเจนถึงระดับการเข้าถึงของผู้สังเกตการณ์การเลือกตั้งเหล่านี้ที่จะมี สหรัฐอเมริกาจะส่งผู้สังเกตการณ์การเลือกตั้ง 2 คน และผู้สื่อข่าว 3 คน
วันที่ 13 มีนาคม พ.ศ. 2555 คณะกรรมการการเลือกตั้งสหภาพ อนุมัติให้ตัวแทนพรรคการเมืองจับตาดูหน่วยเลือกตั้งระหว่างการเลือกตั้ง ในการเลือกตั้งครั้งก่อน มีเพียงตัวแทนจากพรรคสหสามัคคีและการพัฒนาเท่านั้นที่ได้รับอนุญาตให้สังเกตการณ์การเลือกตั้งและการนับบัตรลงคะแนน กลุ่มตัวแทนนำโดยพลเรือน รวมทั้งสมาชิกของกลุ่มนักศึกษารุ่น 88 จะยังพิจารณาความผิดปกติในการเลือกตั้งด้วย
ข้อโต้เถียง

อองดีนแห่งกลุ่มรณรงค์เพื่อพม่าในสหรัฐอเมริกา (US Campaign for Burma) กล่าวว่า รัฐบาลพม่ากำลังใช้การเลือกตั้งให้ชาติตะวันตกยกเลิกการลงโทษให้เร็วที่สุดเท่าที่จะเป็นไปได้ เพราะการเลือกตั้งเสรีและโปร่งใสเป็นหนึ่งในเงื่อนไขซึ่งตั้งโดยสหภาพยุโรปและรัฐบาลอเมริกา ยิ่งไปกว่านั้น สันนิบาตแห่งชาติเพื่อประชาธิปไตยยังชี้ถึงความผิดปกติในรายการผู้ออกเสียงลงคะแนนและการละเมิดกฎโดยคณะกรรมการการเลือกตั้งท้องถิ่น วันที่ 21 มีนาคม พ.ศ. 2555 อองซานซูจีกล่าวว่า "การโกงและการละเมิดกฎกำลังดำเนินต่อไป และเราสามารถกระทั่งกล่าวได้ว่า กำลังมีเพิ่มขึ้น"
เครือข่ายเอเชียเพื่อการเลือกตั้งเสรี (ANFREL) องค์การจับตาการเลือกตั้งซึ่งมีฐานอยู่ในกรุงเทพมหานคร ได้เรียกการสังเกตการณ์การเลือกตั้งอย่างเปิดเผยว่า ไม่เพียงพอ ไม่เป็นไปตามมาตรฐานนานาชาติ จำกัดเกินไป (มีผู้สังเกตการณ์เพียง 2 คนต่อรัฐบาล หรือ 5 คนต่อชาติอาเซียน) และมาช้าเกินไป (คำเชิญถูกส่งมาน้อยกว่า 2 สัปดาห์ก่อนวันเลือกตั้ง) ซึ่งทั้งหมดทำให้เป็นไปไม่ได้ที่จะสังเกตหน่วยเลือกตั้งทั้ง 48 หน่วย วันที่ 20 มีนาคม พ.ศ. 2555 สมศรี หาญอนันทสุข ผู้อำนวยการบริหาร ANFREL ถูกเนรเทศออกจากย่างกุ้ง โดยอ้างว่าเข้าประเทศโดยใช้วีซ่าท่องเที่ยว
วันที่ 23 มีนาคม พ.ศ. 2555 การเลือกตั้งซ่อมในสามเขตเลือกตั้งในรัฐกะชีน ถูกเลื่อนออกไปเนื่องจากสถานการณ์ความมั่นคงในพื้นที่
คาบสมุทรเหลียวตง

ที่ตั้งของคาบสมุทรเหลียวตง
คาบสมุทรเหลียวตง (จีนตัวย่อ: 辽东半岛; จีนตัวเต็ม: 遼東半島; พินอิน: Liáodōng bàndǎo) เป็น คาบสมุทรในมณฑลเหลียวหนิง ทางตะวันออกเฉียงเหนือของประเทศจีน ในอดีตอยู่ภายใต้การปกครองของอาณาจักรโชซอนโบราณ และหลายราชวงศ์ของจีน  คาบสมุทรแห่งนี้มีความสำคัญในฐานะบริเวณที่มีความขัดแย้งในช่วงสงครามรัสเซีย-ญี่ปุ่น ซึ่งจักรวรรดิญี่ปุ่นได้รับชัยชนะในสงครามครั้งนั้น ทำให้ญี่ปุ่นได้ดินแดนตอนใต้ของคาบสมุทรนี้
การทนความผิดพร่องแบบไบแซนไทน์

ในระบบคอมพิวเตอร์ทนต่อความผิดพร่อง โดยเฉพาะระบบแบบกระจาย การทนความผิดพร่องแบบไบแซนไทน์ (Byzantine fault tolerance, BFT) เป็นลักษณะของระบบที่ทนต่อความขัดข้อง (failure) ในกลุ่มที่เรียกว่า Byzantine Generals' Problem
อันเป็นกรณีทั่วไปของปัญหา Two Generals' Problem ซึ่งพิสูจน์แล้วว่าแก้ไม่ได้
ความขัดข้องแบบไบแซนไทน์ พิจารณาว่าเป็นความขัดข้องแบบทั่วไปที่สุดและยากที่สุดในบรรดารูปแบบการขัดข้องทั้งหลาย
เทียบกับรูปแบบการขัดข้องที่เรียกว่า fail-stop ซึ่งเป็นแบบง่ายที่สุด
คือเป็นการขัดข้องที่เกิดได้โดยวิธีเดียวคือสถานีในเครือข่ายล้มเหลว โดยสถานีอื่น ๆ จะตรวจจับได้ 
แต่ความขัดข้องแบบไบแซนไทน์ไม่มีข้อจำกัดเช่นนี้ คือ สถานีที่เกิดความขัดข้องอาจสร้างข้อมูลมั่ว ทำเป็นเหมือนข้อมูลถูกต้อง ซึ่งทำให้ทนต่อความผิดพร่องได้ยากมาก
ความผิดพร่อง (fault) แบบไบแซนไทน์เป็นความผิดพร่องใดก็ได้ที่แสดงอาการต่าง ๆ ต่อผู้สังเกตการณ์ต่าง ๆ
ความขัดข้อง (failure) แบบไบแซนไทน์เป็นการเสียบริการของระบบเนื่องจากความผิดพร่องแบบไบแซนไทน์ ในระบบที่จำเป็นต้องมีความเห็นพ้อง (consensus)
ดูเพิ่ม

บล็อกเชน
เชิงอรรถและอ้างอิง

↑  doi:10.1145/357172.357176
This citation will be automatically completed in the next few minutes. You can jump the queue or  Full ArticlePDF
↑  doi:10.1109/DASC.2004.1390734
This citation will be automatically completed in the next few minutes. You can jump the queue or
↑  doi:10.1007/978-3-540-39878-3_19
This citation will be automatically completed in the next few minutes. You can jump the queue or
แหล่งข้อมูลอื่น

สถานีย่อยเทคโนโลยีสารสนเทศ
Ocean Store เก็บถาวร 2012-08-08 ที่ เวย์แบ็กแมชชีน replicates data with a Byzantine fault tolerant commit protocol.
Practical Byzantine Fault Tolerance]
UpRight is an open source library for Crash-tolerant and Byzantine-tolerant state machine replication.
Bft-SMaRt is a high-performance Byzantine fault-tolerant state machine replication library developed in Java with simplicity and robustness as primary requirements.
คำแสง สีนนทอง

คำแสง สีนนทอง เป็นนักเขียนชาวลาว ใช้นามปากกาว่า ส. สีนนทอง เกิดเมื่อ 20 สิงหาคม พ.ศ. 2491 ที่เมืองหัวเมือง แขวงหัวพัน ในครอบครัวชาวไทแดง บิดามารดามีอาชีพทำนา ต่อมาได้อพยพมาอยู่ที่เมืองคำ แขวงเชียงขวาง เขาร่วมเป็นพลเรือนปฏิวัติใน พ.ศ. 2507 ขณะอายุได้ 16 ปี ต่อมาได้เป็นครูสอนวิชาเลขคณิตและสังคมศึกษาใน พ.ศ. 2510 จน พ.ศ. 2526 จึงสำเร็จการศึกษาจากโรงเรียนสร้างครูเวียงจันทน์ขั้นสูง (ปัจจุบันคือมหาวิทยาลัยแห่งชาติ) และได้เป็นศึกษาธิการเมืองคำ แขวงเชียงขวาง
เนื่องจากคำแสงเป็นผู้สนใจในการเขียนหนังสือ จึงย้ายเข้ามาเวียงจันทน์ใน พ.ศ. 2541 และลาออกจากราชการใน พ.ศ. 2544 เพื่อเป็นนักเขียนอย่างจริงจัง ปัจจุบันมีผลงานนวนิยาย 9 เรื่อง เรื่องสั้น 138 เรื่อง โดยผลงานที่โดดเด่นได้แก่ นวนิยายเรื่อง “ไฟดับไม่สิ้นแสง” ชนะเลิศรางวัลสินไซ เมื่อ พ.ศ. 2548 และได้รับรางวัลซีไรต์เมื่อ พ.ศ. 2552 นวนิยายเรื่อง “เพื่อนผู้สืบทอด” ได้รางวัลชนะเลิศในการประกวดวรรณกรรมวันประวัติศาสตร์ลาว- เวียดนาม
กล้องโทรทรรศน์แบบชมิท–นิวตัน

แผนภาพเส้นทางแสง
กล้องโทรทรรศน์แบบชมิท–นิวตัน (Schmidt–Newtonian telescope หรือ Schmidt–Newton telescope) เป็น กล้องโทรทรรศน์แบบผสม ที่รวมองค์ประกอบของทั้ง กล้องโทรทรรศน์แบบนิวตัน และ กล้องโทรทรรศน์แบบชมิท การออกแบบกล้องโทรทรรศน์นี้ประกอบด้วยกระจกเงาปฐมภูมิที่เป็นผิวทรงกลมและแผ่นปรับแก้ชมิท เพื่อปรับแก้ความคลาดทรงกลม ทำให้ไม่มีความคลาดเคลื่อนทรงกลมแต่ก็ยังมีความคลาดแบบโคมาอยู่เล็กน้อย ภาพถูกมองด้วยกระจกเงาทุติยภูมิที่ทำมุม 45 องศาเหมือนกล้องโทรทรรศน์แบบนิวตันมาตรฐาน
ข้อได้เปรียบ

กล้องชนิดนี้เกิดความคลาดแบบโคมาน้อยกว่ากล้องโทรทรรศน์แบบนิวตันที่มีอัตราส่วนความยาวโฟกัส/รูรับแสงเท่ากัน ซึ่งโดยทั่วไปจะเหลือแค่ประมาณครึ่งหนึ่ง แผ่นปรับแก้ยังผนึกด้านในของกระบอกเลนส์ และในขณะเดียวกันก็ทำหน้าที่เป็นโครงรองรับกระจกเงาทุติยภูมิ ดังนั้นจึงสามารถกำจัดผลจากการเลี้ยวเบนซึ่งมาจากโครงรองรับได้ อีกทั้งเนื่องจากกระจกเงาปฐมภูมิเป็นผิวทรงกลม จึงผลิตได้ง่ายแม้จะมีความยาวโฟกัสสั้นก็ตาม กล้องโทรทรรศน์ที่ใช้การออกแบบนี้มีอัตราส่วนโฟกัสสั้นประมาณ F4 และเหมาะสำหรับการถ่ายภาพทางดาราศาสตร์ และการถ่ายภาพด้วยเซนเซอร์ภาพแบบ CCD
สำหรับในเรื่องของราคานั้น กล้องแบบนี้ราคากล้องถูกกว่า กล้องโทรทรรศน์แบบชมิท–กัสแกร็ง ที่ผลิตโดยทั่วไป เนื่องจากกระจกเงาทุตยภูมิเป็น กระจกเงาระนาบและไม่มีกลไกการโฟกัสที่จะเลื่อนกระจกเงาปฐมภูมิไปมาเหมือนอย่างเดียวกับการออกแบบของชนิดชมิท–กัสแกร็งส่วนใหญ่
ปัจจุบันมีเพียงบริษัท Meade เท่านั้นที่ผลิตและจำหน่ายกล้องโทรทรรศน์ชนิดนี้ ขนาด 6, 8 และ 10 นิ้ว LXD-75 บนฐานแบบระนาบศูนย์สูตร ที่มีระบบนำทางอัตโนมัติ
กล้องโทรทรรศน์แบบชมิท–นิวตันที่ผลิตโดย Meade
การบุกครองโปแลนด์ของสโลวาเกีย

การบุกครองโปแลนด์ของสโลวาเกีย เกิดขึ้นในช่วงการบุกครองโปแลนด์ของนาซีเยอรมนี โดยสโลวาเกียได้ส่งกองทัพเบอร์โนลัค ซึ่งประกอบด้วยทหาร 50,000 นาย แบ่งออกเป็น 3 กองพลทหารราบ ระหว่างการรบในโปแลนด์ ทหารสโลวักพบกับการต้านทานและความสูญเสียเพียงเล็กน้อยเท่านั้น
เบื้องหลัง

เมื่อวันที่ 14 มีนาคม ค.ศ. 1939 สาธารณรัฐสโลวักถูกก่อตั้งขึ้นเป็นรัฐบริวารของเยอรมนีภายในดินแดนของสโลวาเกีย ซึ่งก่อนหน้านั้น เมื่อวันที่ 2 พฤศจิกายน ค.ศ. 1938 ดินแดนส่วนใหญ่ของสโลวาเกียถูกยึดครองโดยฮังการี ซึ่งเป็นผลมาจากรางวัลเวียนนาครั้งที่หนึ่ง ดินแดนบางส่วนของสโลวาเกียยังถูกยึดครองโดยเยอรมนีและโปแลนด์อีกด้วย
ข้ออ้างทางการเมืองที่สโลวาเกียใช้ในการบุกครองโปแลนด์ คือ การยึดครองดินแดนสโลวาเกียของโปแลนด์ ซึ่งเป็นผลมาจากความตกลงมิวนิก (คิดเป็นดินแดน 226 ตารางกิโลเมตร พลเมือง 4,280 คน ซึ่งเกือบทั้งหมดมีเชื้อชาติสโลวัก) นอกเหนือจากนั้น นักการเมืองโปแลนด์บางคนยังเสนอว่าฮังการีควรจะได้ยึดครองสโลวาเกียทั้งประเทศ
ระหว่างการเจรจาลับกับเยอรมนีระหว่างวันที่ 20-21 กรกฎาคม ค.ศ. 1939 รัฐบาลสโลวาเกียตกลงในการร่วมบุกครองโปแลนด์ และยังอนุญาตให้เยอรมนีใช้ดินแดนของตนเตรียมการบุกครองอีกด้วย เมื่อวันที่ 26 สิงหาคม รัฐบาลสโลวาเกียประกาศระดมพล (เรียกทหารกองหนุนได้ 160,000 นาย ในจำนวนนี้ ทหาร 115,000 นายเข้าประจำการจนถึงวันที่ 20 กันยายน) และก่อตั้งกองทัพเบอร์โนลัคขึ้นมา โดยมีทหารประจำการ 51,306 นาย
หนังสืออ่านเพิ่มเติม

Charles K. Kliment and Břetislav Nakládal: Germany's First Ally, Schiffer Publishing, 1998, ISBN 07-643-0589-1. The book covers the Slovak Armed Forces in World War Two. Czech edition in 2003, ISBN 80-206-0596-7.
Igor Baka: Slovensko vo vojne proti Poľsku v roku 1939 (Slovakia during the war against Poland in 1939), Vojenská história, 2005, No 3.
แหล่งข้อมูลอื่น

Overview of the campaign (เช็ก)
Map of the campaign (เช็ก)
Another overview, more military details (เช็ก)
Changes in Polish-Slovak border between 1920-1945 (สโลวัก)
กล้องโทรทรรศน์แบบกัสแกร็ง

โครงสร้างของกล้องโทรทรรศน์แบบกัสแกร็ง
กล้องโทรทรรศน์แบบกัสแกร็ง (Cassegrain telescope) เป็นกล้องโทรทรรศน์สะท้อนแสงประเภทหนึ่งที่ประดิษฐ์ขึ้นโดยโลร็อง กัสแกร็ง นักบวชชาวฝรั่งเศส ในศตวรรษที่ 17
ประกอบขึ้นโดยการวางกระจกเงาทุติยภูมิที่เป็นกระจกเงานูนทรงไฮเพอร์โบลาไว้ด้านหน้ากระจกเงาปฐมภูมิที่เป็นกระจกเงาเว้าทรงไฮเพอร์โบลา แล้วเปิดช่องว่างตรงกลางกระจกเงาปฐมภูมิให้ลำแสงผ่านไปยังด้านหลังซึ่งวางอุปกรณ์วัดแสงเช่น CCD เอาไว้
เนื่องจากกระจกเงาทุติยภูมิมีลักษณะนูน ความยาวโฟกัสของกล้องโทรทรรศน์จึงเป็น 3-4 เท่าของความยาวโฟกัสของกระจกเงาปฐมภูมิ เช่นเดียวกับ กล้องโทรทรรศน์แบบนิวตัน กล้องแบบนี้จะไม่เกิดความคลาดทรงกลมสำหรับภาพของจุดที่ระยะอนันต์บนแกนหลัก
กล้องโทรทรรศน์ขนาดใหญ่บางรุ่นสามารถปรับให้เป็นกล้องโทรทรรศน์แบบนิวตันได้โดยเปลี่ยนกระจกเงาทุติยภูมิเป็นกระจกเงาระนาบที่เอียง 45 องศา
รูปแบบอื่น

กล้องโทรทรรศน์แบบอื่น ๆ หลายประเภทได้ดัดแปลงโดยมีพื้นฐานจากกล้องโทรทรรศน์แบบกัสแกร็ง เช่น กล้องโทรทรรศน์แบบริตชี–เครเตียง, กล้องโทรทรรศน์แบบดอล–เคอร์แค็ม, กล้องโทรทรรศน์แบบชมิท–กัสแกร็ง, กล้องโทรทรรศน์แบบมัคซูตอฟ–กัสแกร็ง
Superior colliculus

| Superior colliculus |
| --- | --- |
สมองตัดผ่าน superior colliculus (ไม่มีป้าย) แสดงเส้นประสาท oculomotor
แผนผังแสดงการเชื่อมต่อหลัก ๆ ของเส้นประสาทตา (optic nerves) และลำเส้นใยประสาทตา (optic tracts) ส่วน Superior colliculus อยู่ใกล้ศูนย์กลาง
รายละเอียด
ส่วนหนึ่งของ: เทคตัม
ตัวระบุ
ภาษาละติน: Colliculus superior
MeSH: D013477
นิวโรเนมส์: 473
นิวโรเล็กซ์ ID: birnlex_1040
TA98: A14.1.06.015
TA2: 5912
TH: H3.11.03.3.01002
TE: Terminologia Embryologica {{{2}}}.html EE5.14.3.3.1.4.4  .{{{2}}}{{{3}}}
FMA: 62403
ศัพท์ทางกายวิภาคของประสาทกายวิภาคศาสตร์[แก้ไขบนวิกิสนเทศ]
optic tectum หรือเรียกสั้น ๆ ได้ว่า tectum เป็นโครงสร้างคู่ที่เป็นองค์ประกอบที่สำคัญในสมองส่วนกลางของสัตว์มีกระดูกสันหลัง
ในสัตว์เลี้ยงลูกด้วยนม โครงสร้างนี้มักจะเรียกกันว่า superior colliculus (ตัวย่อ SC)
เป็นโครงสร้างที่มีลักษณะเป็นชั้น ๆ แม้ว่าจำนวนชั้นจะแตกต่างกันไปในสัตว์สปีชีส์ต่าง ๆ
ชั้นนอก ๆ มีหน้าที่เกี่ยวกับประสาทสัมผัส และรับข้อมูลมาจากทั้งตาและระบบรับความรู้สึกอื่น ๆ 
ส่วนชั้นที่ลึก ๆ ลงไปมีหน้าที่เกี่ยวกับการสั่งการ (motor) มีความสามารถในการเริ่มการเคลื่อนไหวของตาและเริ่มการตอบสนองในระบบอื่น ๆ
ส่วนชั้นในระหว่างกลางมีนิวรอนที่ทำหน้าที่เกี่ยวกับประสาทสัมผัสหลายทาง และเกี่ยวกับการสั่งการด้วย
หน้าที่ทั่ว ๆ ไปของเทคตัมก็คือ ชี้ทางการตอบสนองทางพฤติกรรมไปยังตำแหน่งต่าง ๆ โดยมีกายเป็นศูนย์กลาง
ชั้นแต่ละชั้นของเทตตัมมีแผนที่ภูมิลักษณ์ของโลกรอบตัวที่ใช้พิกัดแบบ retinotopy
และการทำงานของนิวรอนจุดหนึ่งในแผนที่ทำให้เกิดการตอบสนองทางพฤติกรรมตรงตำแหน่งในปริภูมิที่สัมพันธ์กับจุดในแผนที่นั้น
ในไพรเมต งานศึกษาเรื่องของ SC โดยมากเป็นไปเกี่ยวกับการควบคุมการทอดสายตา.
ข้อมูลทางตาที่มาจากจอตา หรือว่าสัญญาณสั่งการที่มาจากเปลือกสมอง
สามารถเพิ่มระดับการทำงานของนิวรอนเป็นจุด ๆ ในแผนที่
ซึ่งถ้ามีกำลังพอ ก็จะก่อให้เกิดการเคลื่อนไหวตาแบบ saccade
แต่ว่า แม้แต่ในไพรเมต SC ก็ยังมีหน้าที่เกี่ยวกับการหันศีรษะ การยื่นแขน
และการเปลี่ยนจุดที่ใส่ใจ โดยที่ไม่เกิดการเคลื่อนไหวที่เห็นได้
ในสปีชีส์อื่น ๆ เทคตัมมีหน้าที่มากมายรวมทั้ง การหันตัวในหนูที่กำลังเดิน
ในปลาที่กำลังว่ายน้ำ ในนกที่กำลังบิน, การฉกเหยื่อด้วยลิ้นในกบ และการฉกเหยื่อในงูเป็นต้น
ในสปีชีส์อื่น ๆ นอกจากสัตว์เลี้ยงลูกด้วยนม รวมทั้งปลาและนก เทคตัมเป็นส่วนที่ใหญ่ที่สุดในสมอง
ส่วนในสัตว์เลี้ยงลูกด้วยนมโดยเฉพาะในไพรเมต การขยายเปลือกสมองในลำดับวิวัฒนาการ
ลดสัดส่วนของ SC เทียบกับสมองทั้งหมดลง
แต่ถึงกระนั้น SC ก็ยังมีบทบาทที่สำคัญอย่างยิ่งโดยเป็นศูนย์ประสานงานหลักในการเคลื่อนไหวตา
เนื่องจากเอกสารหนังสือใช้ศัพท์ที่แตกต่างกันสำหรับสัตว์เลี้ยงลูกด้วยนมและสัตว์ประเภทอื่น ๆ
สำหรับโครงสร้างที่จริง ๆ แล้วเป็นอันเดียวกัน
นี่เป็นปัญหาสำหรับบทความที่จะอธิบายให้ครอบคลุมสปีชีส์ของสัตว์มีกระดูกสันหลังทั้งหมด
ดูเหมือนว่า จะไม่มีวิธีอื่นที่จะอธิบายโดยไม่ก่อความรำคาญหรือความสับสนให้กับผู้อ่านบางท่าน
บทความนี้จะใช้รูปแบบที่มีในเอกสารวิชาการต่าง ๆ คือใช้คำว่า superior colliculus เมื่อกล่าวถึงสัตว์เลี้ยงลูกด้วยนม
และใช้คำว่า เทคตัม เมื่อกล่าวถึงสัตว์ประเภทอื่น
วิวัฒนาการและกายวิภาคเปรียบเทียบ

optic tectum เป็นส่วนที่สำคัญที่สุดส่วนหนึ่งในสมองของสัตว์มีกระดูกสันหลัง
มีอยู่ในสปีชีส์ต่าง ๆ ตั้งแต่แฮคฟิชจนถึงมนุษย์
มีลักษณะบางอย่างที่เหมือนกันในสปีชีส์ต่าง ๆ
รวมทั้งการแบ่งเป็นชั้น ๆ
และมีแอกซอนส่งเข้ามาเป็นจำนวนมากจากลำเส้นใยประสาทตามายังชั้นนอก ๆ
และจากระบบรับความรู้สึกทางกายมายังชั้นต่าง ๆ ด้านใน
ส่วนลักษณะอื่น ๆ มีความต่างกันไปในแต่ละสปีชีส์ เช่นจำนวนชั้นทั้งหมด (ตั้งแต่ 3 ในวงศ์ปลาปอดแอฟริกา ไปจนถึง 15 ในปลาทอง) 
และประเภทต่าง ๆ ของเซลล์ (ตั้งแต่ 2 ประเภทในวงศ์ปลาปอดแอฟริกา จนถึง 27 ประเภทในนกกระจอกใหญ่)
ในแฮคฟิช ปลาแลมป์เพรย์ทะเล และปลาฉลาม SC เป็นโครงสร้างที่เล็กเมื่อเทียบกับสมองส่วนอื่น ๆ
แต่ในปลาที่มีก้านครีบ ที่มี infraclass เป็น "Teleostei" จะเป็นโครงสร้างที่ใหญ่ บางครั้งใหญ่ที่สุดในสมอง
(ดูรูปสมองของปลาค็อดที่มีในบทความ)
ในสัตว์สะเทินน้ำสะเทินบก สัตว์เลื้อยคลาน และโดยเฉพาะอย่างยิ่งสัตว์ปีก จะเป็นส่วนที่ค่อนข้างใหญ่
แต่ในสัตว์เลี้ยงลูกด้วยนม เป็นส่วนที่เล็กไปเมื่อเทียบกับเปลือกสมอง
วิวัฒนาการและกายวิภาคเปรียบเทียบ > ปลาแลมป์เพรย์ทะเล

มีการศึกษาปลาแลมป์เพรย์ทะเลกันอย่างกว้างขวางเพราะว่ามีสมองที่ค่อนข้างจะไม่ซับซ้อน
ที่เชื่อกันว่า มีลักษณะหลายอย่างคล้ายกับโครงสร้างสมองของบรรพบุรุษสัตว์มีกระดูกสันหลัง
ตั้งแต่คริสต์ทศวรรษ 1970 สเต็น กริวล์เนอร์และคณะที่สถาบัน Karolinska ในเมืองสต็อกโฮล์ม
ได้ใช้ปลานี้เป็นตัวแบบเพื่อที่จะศึกษาหลักการควบคุมการเคลื่อนไหวของสัตว์มีกระดูกสันหลัง
โดยเริ่มศึกษาตั้งแต่ไขสันหลังไปจนถึงสมอง
ในผลงานวิจัยที่เรียงออกมาเป็นชุด พวกเขาได้พบว่า วงจรประสาทภายในไขสันหลัง
มีความสามารถพอที่จะสร้างสัญญาณสั่งการเคลื่อนไหวที่มีรูปแบบเป็นจังหวะ (rhythmic) ซึ่งเป็นฐานของการว่ายน้ำ
มีการควบคุมวงจรเหล่านี้โดยเขตประสาทที่ควบคุมการเคลื่อนไหวในก้านสมองและสมองส่วนกลาง
ซึ่งก็มีการควบคุมอีกทีหนึ่งโดยเขตสมองต่าง ๆ ที่มีระดับสูงยิ่ง ๆ ขึ้นไปรวมทั้ง basal ganglia และเทคตัม
ในงานศึกษาเทคตัมโดยใช้ปลาแลมป์เพรย์ทะเลที่พิมพ์ในปี ค.ศ. 2007
พวกเขาพบว่า การกระตุ้นเทคตัมด้วยไฟฟ้าสามารถก่อให้เกิดการเคลื่อนไหวทางตา การงอตัวไปทางข้าง หรือการว่ายน้ำ
และพบว่า ประเภท แอมพลิจูด และทิศทางของการเคลื่อนไหว มีความต่าง ๆ กันไป ขึ้นอยู่กับตำแหน่งของเทคตัมที่ได้รับการกระตุ้น
หลักฐานนี้ ได้รับการพิจารณาว่า สอดคล้องกันความคิดว่า
เทคตัมเป็นส่วนที่ก่อให้เกิดการเคลื่อนไหวที่มีเป้าหมายในทั้งปลาแลมป์เพรย์ทะเลและในสัตว์สปีชีส์อื่น ๆ
วิวัฒนาการและกายวิภาคเปรียบเทียบ > ค้างคาว

ค้างคาวจริง ๆ แล้วไม่ได้เป็นสัตว์ตาบอด แต่ว่า เป็นสัตว์ที่อาศัยเสียงสะท้อนมากกว่าการมองเห็นในการบินไปในอากาศและในการจับเหยื่อ
คือ ค้างคาวรับข้อมูลเกี่ยวกับโลกที่แวดล้อมโดยส่งเสียงร้องแหลมสั้น ๆ แล้วฟังเสียงสะท้อนกลับ
สมองของค้างคาวมีการวิวัฒนาการในระดับสูงเพื่อทำกิจนี้โดยเฉพาะ
และการปรับตัวเพื่อกิจนี้บางส่วนเกิดขึ้นที่ SC
ในค้างคาว เซลล์ที่รับข้อมูลจากจอตาเป็นชั้นบาง ๆ ใต้ผิวของ SC
แต่มีส่วนที่ใหญ่กว้างขวางกว่าที่รับข้อมูลจากการได้ยิน
และส่งแอกซอนไปยังเขตสั่งการ (motor area) ต่าง ๆ ที่สามารถให้เกิดการปรับทิศทางของหู หัว และร่างกาย
เสียงสะท้อนที่มาจากทิศต่าง ๆ กันจะทำให้เกิดการตอบสนองในนิวรอนในตำแหน่งต่าง ๆ ในชั้นของ SC
และการทำงานของส่วนต่าง ๆ ของ SC ก็มีอิทธิพลต่อเสียงร้อง
ดังนั้น นี้อาจจะเป็นหลักฐานที่ดีในทฤษฎีว่า SC มีส่วนในพฤติกรรมที่นำด้วยเสียงในค้างคาว
เหมือนกับที่มีส่วนในพฤติกรรมที่นำด้วยการเห็นในสัตว์สปีชีส์อื่น ๆ
ค้างคาวมักจะจัดอยู่ในสองประเภท คือ
อันดับย่อย Microchiroptera
(ซึ่งมีมากที่สุด พบได้ทั่วโลก)
และค้างคาวผลไม้ (พบได้ในเอเชีย แอฟริกา และออสเตรเลีย)
แต่ค้างคาวผลไม้ไม่ได้กำหนดที่ตั้งวัตถุโดยเสียงสะท้อน แต่ใช้การเห็นเพื่อการนำทาง
คือลานรับสัญญาณของนิวรอนใน SC เป็นแผนที่ภูมิลักษณ์ที่แม่นยำของเรตินา
ซึ่งเหมือนกับที่พบในแมวและในไพรเมต
โครงสร้างและตำแหน่ง

SC ที่มีเป็นคู่อยู่ใต้ทาลามัส
รอบ ๆ ต่อมไพเนียลในสมองส่วนกลางของสัตว์มีกระดูกสันหลัง
ประกอบด้วยส่วนด้านบน (dorsum) ของสมองส่วนกลาง
หลัง periaqueductal gray
และอยู่เหนือและติดกับ inferior colliculus
โดยที่เมื่อรวม inferior colliculus กับ SC แล้ว จะเรียกโดยรวม ๆ กันว่า corpora quadrigemina (มาจากภาษาละติน แปลว่า ร่างมีสี่ส่วน)
โครงสร้างและตำแหน่ง > โครงสร้างที่แบ่งเป็นระบบย่อย ๆ

ถ้าทำการสำรวจโดยละเอียดจะพบว่า ชั้นของ SC ไม่ได้เป็นแผ่นเรียบ ๆ
แต่แบ่งออกเป็นคอลัมน์ต่าง ๆ จัดระเบียบคล้ายช่อง 6 เหลี่ยมในรวงผึ้ง
ตัวบ่งบอกถึงโครงสร้างเป็นคอลัมน์ที่ชัดเจนที่สุดมาจากแอกซอนที่ใช้สารสื่อประสาท acetylcholine จาก parabigeminal nucleus
ที่มีส่วนสุด (terminal) เชื่อมกับ SC อย่างสม่ำเสมอตั้งแต่ด้านบนไปจนถึงด้านล่าง
สารเคมีประสาทที่เป็นตัวบ่งชี้อย่างอื่นรวมทั้ง calretinin, parvalbumin, GAP-43, และหน่วยรับความรู้สึกประเภท NMDA
นอกจากนั้น การเชื่อมต่อกับโครงสร้างต่าง ๆ มากมายในก้านสมองและ diencephalon
ก็ปรากฏลักษณะต่าง ๆ กันดังกล่าวนี้เช่นกัน
จำนวนคอลัมน์ทั้งหมดมีประมาณ 100
แม้ว่า ความสำคัญทางหน้าที่ของการจัดระเบียบเป็นคอลัมน์ยังไม่ชัดเจน
แต่ก็น่าสนใจว่า หลักฐานที่ปรากฏเร็ว ๆ นี้แสดงว่า ใยประสาทที่ใช้สารสื่อประสาท acetylcholine
เป็นส่วนของวงจรประสาทที่ทำให้เกิดความผันแปรแบบ winner-take-all ในเทคตัม ดังที่จะกล่าวต่อไป
ในสปีชีส์ที่ได้รับการสำรวจมาแล้วทั้งหมด รวมทั้งสัตว์เลี้ยงลูกด้วยนมและสัตว์อื่น ๆ มีการแบ่งออกเป็นส่วน ๆ เช่นนี้
แต่การแบ่งออกก็ยังมีความแตกต่างกันอย่างเป็นระบบในสปีชีส์ต่าง ๆ 
คือ ในสปีชีส์ที่มีเรตินาแบบลาย (คือไม่มีรอยบุ๋มจอตาแต่มีแถบในจอตาที่เรียกว่า streak โดยหลัก ๆ แล้ว มีอยู่ในสปีชีส์ที่มีตาอยู่ทางด้านข้างเช่นกระต่ายและกวาง)
การจัดระเบียบเช่นนี้ครอบคลุม SC ทั้งหมด
แต่ในสปีชีส์ที่มีรอยบุ๋มจอตา (fovea) ที่อยู่ตรงกลาง
การจัดระเบียบเช่นนี้ไปหยุดอยู่ที่ด้านหน้า (rostral) ของ SC
ซึ่งเป็นส่วนที่มีนิวรอนมีหน้าที่เกี่ยวกับการตรึงตา (fixation) โดยยิงศักยะงานตลอดเวลาที่มีการตรึงตาในที่ใดที่หนึ่ง
โครงสร้างและตำแหน่ง > Nucleus Isthmii/Parabigeminalis

optic tectum มีการเชื่อมต่อกันอย่างสำคัญกับโครงสร้างที่ติดกันที่เรียกว่า nucleus isthmii
ซึ่งดึงดูดความสนใจของนักวิจัยเร็ว ๆ นี้เพราะมีหลักฐานใหม่
ที่แสดงว่า nucleus isthmii มีความสำคัญในการทำหน้าที่ของเทคตัม
แต่ในสัตว์เลี้ยงลูกด้วยนม ที่มีการใช้คำว่า superior colliculus มากกว่าที่จะใช้คำว่า optic tectum
โครงสร้างนั้นกลับเรียกว่า parabigeminal nucleus
นี่เป็นอีกส่วนหนึ่งในสมองที่มีการใช้ชื่อสองชื่อเรียกโครงสร้างอันเดียวกัน
nucleus isthmii นั้นแบ่งออกเป็นสองส่วน ส่วนแรกคือ pars magnocellularis (ตัวย่อ Imc แปลว่า ส่วนที่ประกอบด้วยเซลล์ขนาดใหญ่)
และ pars parvocellularis (ตัวย่อ Ipc แปลว่า ส่วนที่ประกอบด้วยเซลล์ขนาดเล็ก)
ส่วน Imc บางครั้งก็เรียกว่า pars semilunaris (ส่วนพระจันทร์ครึ่งดวง) เพราะมีรูปร่างคล้ายพระจันทร์ครึ่งดวง หรือเสี้ยวพระจันทร์ เมื่อผ่าออก
ดังที่แสดงในแผนผัง การเชื่อมต่อกันระหว่างเขต 3 เขตคือ เทคตัม, Ipc, และ Imc มีลักษณะเป็นแผนที่ภูมิลักษณ์ (topographic)
คือ นิวรอนในชั้นนอก ๆ ของเทคตัมมีจุดที่สัมพันธ์กับนิวรอนของ Ipc และ Imc
แอกซอนที่ส่งไปที่ Ipc มีการรวมศูนย์กันมากกว่าแอกซอนที่ส่งไปยัง Imc ซึ่งมีการกระจายออกในระดับที่สูงกว่าง
ส่วน Ipc เองก็ส่งแอกซอนที่ใช้สารสื่อประสาท acetylcholine ไปยังทั้ง Imc และเทคตัม
ในเทคตัม แอกซอนที่ใช้สารสื่อประสาท acetylcholine จาก Ipc แตกกิ่งก้านสาขาเดินทางไปไปยังจุดเป้าหมาย
ที่ขยายไปทั่วทั้งคอลัมน์ ตั้งแต่บนจนถึงล่าง
โดยเปรียบเทียบกัน Imc ส่งแอกซอนแบบ GABA ไปยัง Ipc และเทคตัม
ซึ่งกระจายไปในแนวด้านข้าง ครอบคลุมแผนที่ภูมิลักษณ์แบบ retinotopic ของส่วนทั้งสอง
ดังนั้น จึงปรากฏว่า วงจรประสาท เทคตัม-Ipc-Imc ก่อให้เกิดการทำงานในเทคตัมเป็นการทำงานแบบมีสัญญาณป้อนกลับ
ที่มีทั้งสัญญาณกระตุ้นที่รวมศูนย์จากคอลัมน์ของ Ipc
และสัญญาณยับยั้งจากนิวรอนของ Imc ที่กระจายไปทั่ว
หน้าที่

การศึกษาในเรื่อง optic tectum มีประวัติเกี่ยวกับการเปลี่ยนแนวความคิดหลายครั้งหลายคราว
ก่อนปี ค.ศ. 1970 งานวิจัยโดยมากเป็นไปในสัตว์อื่นนอกจากสัตว์เลี้ยงลูกด้วยนม รวมทั้งปลา กบ และสัตว์ปีก
คือเป็นการศึกษาในสปีชีส์ที่เทคตัมเป็นโครงสร้างหลักในการรับข้อมูลจากตา
ความคิดพื้นฐานในเวลานั้นก็คือว่า ในสปีชีส์เหล่านี้
เทคตัมเป็นศูนย์การเห็นหลักในสมองของสัตว์อื่นที่ไม่ใช่สัตว์เลี้ยงลูกด้วยนม
และดังนั้น จึงมีส่วนเกี่ยวข้องกับพฤติกรรมต่าง ๆ มากมาย
แต่ว่าในระหว่างคริสต์ทศวรรษ 1970 ถึง 1990 ก็มีการศึกษาด้วยการบันทึกสัญญาณประสาทในสัตว์เลี้ยงลูกด้วยนม
เป็นไปโดยมากในลิง และโดยมากเพ่งจุดสนใจไปที่หน้าที่ของ superior colliculus ในการควบคุมการเคลื่อนไหวตา
การศึกษาในแนวนี้รับการตีพิมพ์มากเสียจนกระทั่งว่า
ความคิดของนักวิทยาศาสตร์โดยมากเห็นว่า การควบคุมตาเป็นหน้าที่สำคัญของ SC เพียงอย่างเดียวในสัตว์เลี้ยงลูกด้วยนม
ซึ่งความเห็นเช่นนี้ก็ยังพบได้ในหนังสือวิชาการตราบเท่าทุกวันนี้
ในปลายคริสต์ทศวรรษ 1990 งานทดลองโดยใช้สัตว์ที่สามารถขยับหัวได้โดยอิสระ
พบหลักฐานที่ชัดเจนว่า จริง ๆ แล้ว SC เป็นจุดกำเนิดการเปลี่ยนการทอดสายตา (gaze shifts)
ซึ่งรวมทั้งการเคลื่อนศีรษะและการเคลื่อนตา คือไม่ใช่เป็นการเคลื่อนตาโดยอย่างเดียว
การค้นพบนี้จุดประกายให้เกิดความสนใจในหน้าที่อย่างอื่น ๆ ของ SC อีก
และนำไปสู่งานวิจัยที่พบการประมวลข้อมูลจากประสาทสัมผัสอื่น ๆ ในหลาย ๆ สปีชีส์ และในหลาย ๆ สถานการณ์
อย่างไรก็ดี บทบาทหน้าที่ของ SC ในการควบคุมตาเป็นเรื่องที่มีความเข้าใจดีกว่าหน้าที่อื่น ๆ ทั้งหมด
การศึกษาทางพฤติกรรมพบว่า SC ไม่จำเป็นในการรู้จำวัตถุ
แต่มีบทบาทที่ขาดไม่ได้ในการชี้นำพฤติกรรมไปสู่วัตถุ
ซึ่งสามารถเกิดขึ้นได้แม้จะขาดเปลือกสมอง
ดังนั้น แม้ว่า แมวที่มีความเสียหายออย่างสำคัญต่อคอร์เทกซ์สายตา (ในเปลือกสมอง) ไม่สามารถที่จะรู้จำวัตถุ
แต่ก็อาจจะยังสามารถติดตามและขยับอวัยวะและตัวไปตามทิศทางของวัตถุที่เคลื่อนไหวอยู่ แม้ว่าอาจจะช้ากว่าปกติ
แต่ถ้าว่า ครึ่งหนึ่งของ SC ถูกตัดออก แมวนั้นก็จะหมุนตัวไปรอบ ๆ ไปทางด้านของ SC ที่ถูกตัดออก
และจะปรับอวัยวะและตัวเหมือนกับถูกบีบบังคับไปทางวัตถุที่อยู่ที่ด้านนั้น
แต่จะไม่สามารถปรับอวัยวะและตัวไปสู่วัตถุที่อยู่ในด้านตรงกันข้าม
ความบกพร่องอย่างนี้จะค่อย ๆ หายไปเมื่อเวลาผ่านไปแต่จะไม่หายไปโดยสิ้นเชิง
ความหลากหลาย > ไพรเมต

เป็นที่ยอมรับกันว่า SC ในไพรเมตไม่เหมือนกับในสัตว์เลี้ยงลูกด้วยนมประเภทอื่น ๆ
เพราะว่าไม่มีแผนที่ของลานสายตาทั้งหมดที่มาจากตาด้านตรงกันข้าม
แต่ว่า โดยเหมือนกับคอร์เทกซ์สายตาและ lateral geniculate nucleus
SC มีแผนที่ครึ่งหนึ่งของลานสายตาจากตาทั้งสอง (คือ SC ในสมองซีกซ้ายมีแผนที่ลานสายตาด้านขวาทั้งจากตาซ้ายและตาขวา)
แต่ไม่มีแผนที่อีกครึ่งหนึ่งของลานสายตาด้านเดียวกัน (จากตาทั้งสอง)
ที่เป็นเช่นนี้ก็เพราะว่า
ไพรเมตไม่มีการเชื่อมต่อกันระหว่าง retinal ganglion cell ในกึ่งข้างใน (ข้างขมับ) ของจอตา
กับ SC ซีกตรงกันข้าม
ในสัตว์เลี้ยงลูกด้วยนมประเภทอื่น retinal ganglion cell ในจอตา
ส่งแอกซอนทั้งหมดไปยัง SC ซีกตรงกันข้าม
ความแตกต่างเช่นนี้ระหว่างไพรเมตกับสัตว์เลี้ยงลูกด้วยนมประเภทอื่น
เป็นหลักฐานชิ้นสำคัญของทฤษฎีว่า ค้างคาวผลไม้มีสัตว์บรรพบุรุษเดียวกัน (sister taxon) กับไพรเมต ซึ่งเป็นทฤษฏีเสนอโดยนักประสาทวิทยาศาสตร์ชาวออสเตรเลีย ดร. แจ็ค เพ็ตติกริว ในปี ค.ศ. 1986
หลังจากที่ได้พบว่า ค้างคาวผลไม้มีความคล้ายคลึงกับไพรเมต
โดยมีการเชื่อมต่อกันระหว่างจอตาและ SC ที่เหมือนกัน ซึ่งต่างจากสัตว์เลี้ยงลูกด้วยนมประเภทอื่น ๆ
ความหลากหลาย > สัตว์มีกระดูกสันเหลังประเภทอื่น ๆ

ในตระกูลงูที่สามารถตรวจจับรังสีอินฟราเรดได้ เช่นวงศ์งูเหลือมและวงศ์ย่อยงูหางกระดิ่ง
เส้นประสาทจากตาส่งผ่าน trigeminal nerve แทนที่จะผ่านลำเส้นใยประสาทตา
แต่ว่า การแปลผลข้อมูลอย่างอื่นเหมือนกัน ดังนั้น งูเหล่านั้นจึงมี optic tectum ด้วยเช่นกัน
ดูเพิ่ม

Lateral geniculate nucleus
รูปภาพอื่น ๆ

ก้านสมอง ชำแหละโดยตื้น มองจากด้านข้าง (lateral)
ก้านสมอง มองจากด้านข้าง (lateral)
ก้านสมอง ชำแหละโดยลึก มองจากด้านข้าง (lateral)
ก้านสมอง ชำแหละโดยลึก มองจากด้านข้าง (lateral)
สมองส่วนกลาง ผ่าตามขวาง (Transverse) ที่ระดับของ SC
ก้านสมองมองจากด้านหลัง (posterior) ของทาลามัส
Superior colliculus
แหล่งข้อมูลอื่น

ก้านสมองที่มหาวิทยาลัยวิสคอนซิน 23Colliculus
ภาพสมองตัดแต่งสีซึ่งรวมส่วน "superior colliculus" at the BrainMaps project